Անտեսված կապտաթիթեռ

Անտեսված կապտաթիթեռ (), կապտաթիթեռների ընտանիքին պատկանող միջատ, որը գրանցված է Հայաստանի Հանրապետության Կարմիր գրքում։

Նկարագրություն 
18-22 մմ առջևի թևի երկարությամբ ոչ խոշոր չափի թիթեռ է։ Մետաղական փայլով թևերի ընդհանուր երանգը կապույտ է, իսկ շատ ուժեղ արտահայտված եզրի մգացումը երբեմն հասնում է մինչև թևի միջին մասը։ Այս տեսակի էգը դարչնագույն է։ Թևերի ստորին մակերեսն ունի սեռին բնորոշ հետին թևերի վրա լավ արտահայտված սպիտակ մանրագիծ։

Տարածվածություն 
Հայաստանի էնդեմիկ է։ Տարածված է Սյունիքի մարզի Մեղրու լեռնաշղթայի հարավային լանջերում՝ Լիճք գյուղի մոտ և Շվանիձոր գյուղից դեպի հյուսիս։

Էկոլոգիա 
Ապրում են ծովի մակարդակից 1400-1900 մ բարձրություններում և անտառի վերին եզրի չոր մարգագետիններում։

Տալիս են մեկ սերունդ։ Թռիչքը նկատվում է հուլիսի կեսից մինչև օգոստոսի կեսը։ Թրթուրը զարգանում է Astragalus robustus բույսի լոկալ ձևի տերևների վրա։ Ձմեռում են երկրորդ հասակի թրթուրները։

Պահպանություն 
Սահմանափակ արեալով հազվագյուտ տեսակ է։ Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ։

Թվաքանակը բավական ցածր է, իսկ թվաքանակի փոփոխության միտումները՝ դեռ չբացահայտված։

Սպառնացող վտանգներից են անասունների գերարածեցումը և ենթակառուցվածքի զարգացումը (ճանապարհաշինություն)։

Պահպանվում է «Արևիկ» ազգային պարկում։

Ծանոթագրություններ 
 

Միջատներ
Էնդեմիկ կենդանիներ
Վտանգված տեսակներ
ՀՀ Կարմիր գրքում գրանցված կենդանիներ